《观锺离中散草书帖》
宋代·孔武仲

儿童不识草书法，但见满纸鰌蛇结。
安知笔法追古初，睨视众体称雄杰。
事忙往往无暇写，属思幽窗乃奇绝。
锺离昂昂散人后，寄迹一官今白首。
潜心妙趣百事忘，兴来书空不停手。
当年飘泊重湖外，翰墨已有时流爱。
风波顿挫格逾遒，羽翮翩翩入吾辈。
一时已闻纸价高，千古定有书名在。
何当洒埽竹洞边，云醅满酌黄金船。
万事峥嵘置毫末，三杯纵逸如张颠。
相知本不夸势力，休论脱帽王公前。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。